A BIZOTTSÁG HATÁROZATA
(2005. február 2.)
egyes állati eredetű termékek szállítmányainak a vámszabad területekre, a vámszabad raktárakba és a határokat átszelő tengeri közlekedési eszközöket ellátó üzemeltetők helyiségeibe való behozatalára és tárolási időtartamára vonatkozó állat-egészségügyi feltételekről, bizonyítványokról és átmeneti intézkedésekről
(az értesítés a B(2005) 191. számú dokumentummal történt)
(EGT vonatkozású szöveg)
(2005/92/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 12. cikkének (12) bekezdésére és 13. cikkének (6) bekezdésére,
mivel:
(1)
A 97/78/EK irányelv megállapítja a harmadik országokból származó egyes állati eredetű termékek szállítmányaira vonatkozó állat-egészségügyi ellenőrzés követelményeit, és rendelkezik különösen a vámszabad területeken, a vámszabad raktárakban és a határokat átszelő tengeri közlekedési eszközöket ellátó üzemeltetők helyiségeiben tárolt, a behozatalukra vonatkozó közösségi állat-egészségügyi feltételeknek nem megfelelő termékekről.
(2)
Az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelv (2) felszólítja a tagállamokat, hogy tegyenek intézkedéseket annak biztosítására, hogy 2005. január 1. után az emberi fogyasztásra szánt állati eredetű termékeket harmadik országokból csak akkor hozhassanak be, ha azok megfelelnek az irányelvben megállapított szabályoknak.
(3)
A 2002/99/EK irányelv rendelkezik továbbá az azonnal vagy tárolást követően továbbításra kerülő termékek állat-egészségügyi szabályainak és bizonyítványainak megállapításáról. Ennek megfelelően a 79/542/EGK (3) tanácsi határozat, valamint a 94/984/EK (4), a 97/221/EK (5), a 2000/572/EK (6), a 2000/585/EK (7), a 2000/609/EK (8), a 2003/779/EK (9) és a 2004/438/EK (10) bizottsági határozat („a vonatkozó közösségi aktusok”) megállapítja az emberi fogyasztásra szánt húsok - beleértve a vad- és a baromfihúst is -, a húsipari termékek, az előkészített húsok, a tej és a tejtermékek azonnal vagy tárolást követően harmadik országba továbbítandó, illetőleg határokat átszelő tengeri közlekedési eszközökön felhasználandó szállítmányaira vonatkozó szabályokat és bizonyítványokat.
(4)
Ennek megfelelően, az állat-egészségügyi követelmények teljesülésének biztosítása érdekében a vonatkozó közösségi aktusok hatálya alá tartozó, a vámszabad területekre, a vámszabad raktárakba és a határokat átszelő tengeri közlekedési eszközöket ellátó üzemeltetők helyiségeibe behozott állati eredetű termékek szállítmányainak 2005. január 1-jétől meg kell felelniük a vonatkozó közösségi aktusokban megállapított szabályoknak, és rendelkezniük kell az ugyanott megállapított állat-egészségügyi bizonyítvánnyal.
(5)
Ezzel összefüggésben a vonatkozó közösségi aktusoknak nem megfelelő, 2005. január 1. előtt a vámszabad területeken, a vámszabad raktárakon és a határokat átszelő tengeri közlekedési eszközöket ellátó üzemeltetők helyiségein keresztül a Közösségbe behozott szállítmányokat harmonizált és átlátható módon kell kezelni egyrészt az érintett vállalkozások indokolatlan nehézségeinek felesleges problémáinak elkerülése érdekében, másrészt pedig annak biztosítására, hogy a Közösségben egy előre megállapított időpont után már ne legyenek ilyen termékek.
(6)
Ennek érdekében meg kell állapítani egy 12 hónapos átmeneti időszakot, amelynek tartama alatt a vállalkozások még továbbíthatják a 2005. január 1. előtt a vámszabad területekre, a vámszabad raktárakba és a határokat átszelő tengeri közlekedési eszközöket ellátó üzemeltetők helyiségeibe behozott ilyen termékeket.
(7)
2006. január 1. után ugyanakkor az illetékes hatóság ellenőrzése mellett gondoskodni kell a továbbra is a vámszabad területeken, a vámszabad raktárakban vagy a határokat átszelő tengeri közlekedési eszközöket ellátó üzemeltetők helyiségeiben tárolt, a vonatkozó közösségi aktusoknak nem megfelelő termékek megsemmisítéséről. Az eljárás valamennyi költsége a szállítmány tulajdonosát terheli.
(8)
Állat-egészségügyi okokból szükséges, hogy ezt a határozatot 2005. január 1-jével kezdődően alkalmazzák.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
2005. január 1-jétől kezdődően a 79/542/EGK, a 94/984/EK, a 97/221/EK, a 2000/572/EK, a 2000/585/EK, a 2000/609/EK, a 2003/779/EK és a 2004/438/EK határozat hatálya alá tartozó termékek szállítmányainak a 97/78/EK irányelv 12. cikke (4) bekezdésének b) pontja, illetőleg 13. cikkének (1) bekezdése szerint jóváhagyott vámszabad területekre, vámszabad raktárakba vagy határokat átszelő tengeri közlekedési eszközöket ellátó üzemeltetők helyiségeibe való behozatalukkor a közösségi állat-egészségügyi követelmények teljesülésének biztosítása érdekében rendelkezniük kell a felsorolt jogszabályokban előírt állat-egészségügyi bizonyítvánnyal.
2. cikk
2005. december 31-ig lehetővé kell tenni, hogy az 1. cikkben meghatározott, a vámszabad területekre, vámszabad raktárakba vagy határokat átszelő tengeri közlekedési eszközöket ellátó üzemeltetők helyiségeibe 2005. január 1. előtt behozott termékek szállítmányai teljes egészükben vagy részletekben a 97/78/EK irányelv 12. cikkének (8) bekezdése és 13. cikke (3) bekezdésének a) pontja szerinti rendeltetési helyre való szállítás céljából a vonatkozó közösségi aktusokban előírt megfelelő állat-egészségügyi bizonyítvány hiányában is elhagyhassák azokat a területeket, raktárakat vagy helyiségeket, amelyekben tárolták őket.
3. cikk
2006. január 1-jét követően a 2. cikkben meghatározott termékek továbbra is tárolt szállítmányait az illetékes hatóság ellenőrzése mellett meg kell semmisíteni.
A megsemmisítés valamennyi költsége a szállítmány tulajdonosát terheli.
4. cikk
Ezt a határozatot az értesítés napjától kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2005. február 2-án.